REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 broj: 02-1169/21-4

21. septembar 2021. godine

B e o g r a d

Na osnovu člana 27. stav 8. Zakona o Narodnoj skupštini („Službeni glasnik RS“, broj 9/10), člana 44. stav 6. i 48. stav 2. Poslovnika Narodne skupštine („Službeni glasnik RS“, broj 20/12 - prečišćen tekst), Odbor za ustavna pitanja i zakonodavstvo, na 60. sednici održanoj 21. septembra 2021. godine, doneo je

O D L U K U

o prestanku rada Radne grupe za izradu akta o

promeni Ustava Republike Srbije

1. Radna grupa za izradu akta o promeni Ustava Republike Srbije, koju je obrazovao Odbor za ustavna pitanja i zakonodavstvo (04 broj: 02-1169/21 od 23. juna 2021. godine, 04 broj: 02-1169/21-2 od 29. juna 2021. godine i 04-1169/21-3 od 6. jula 2021. godine), prestaje sa radom 21. septembra 2021. godine.

2. Ova odluka stupa na snagu danom donošenja.

O b r a z l o ž e nj e

Odlukom o obrazovanju Radne grupe za izradu akta o promeni Ustava Republike Srbije, koju je doneo Odbor za ustavna pitanja i zakonodavstvo (04 broj: 02-1169/21 od 23. juna 2021. godine), Radnoj grupi dat je zadatak da izradi akt o promeni Ustava Republike Srbije.

Odlukom o dopuni Odluke obrazovanju Radne grupe za izradu akta o promeni Ustava Republike Srbije, koju je doneo Odbor za ustavna pitanja i zakonodavstvo (04 broj: 02-1169/21- 3 od 6. jula 2021. godine), Radnoj grupi dat je zadatak da izradi predlog ustavnog zakona za sprovođenje promene Ustava.

Kako je Radna grupa izradila i dostavila Odboru za ustavna pitanja i zakonodavstvo tekst akta o promeni Ustava Republike Srbije i tekst predloga ustavnog zakona za sprovođenje Ustava Republike Srbije, prestala je potreba za njenim daljim radom, pa je odlučeno kao u dispozitivu ove odluke.

PREDSEDNIK

Jelena Žarić Kovačević